input: NÕUKOGU OTSUS 2014/147/ÜVJP,
  17. märts 2014,
  millega muudetakse otsust 2010/788/ÜVJP, mis käsitleb Kongo Demokraatliku Vabariigi vastu suunatud piiravaid meetmeid
  EUROOPA LIIDU NÕUKOGU,
  võttes arvesse Euroopa Liidu lepingut, eriti selle artiklit 29,
  ning arvestades järgmist:
  (1)
  Nõukogu võttis 20. detsembril 2010 vastu otsuse 2010/788/ÜVJP. (1)
  (2)
  ÜRO Julgeolekunõukogu võttis 30. jaanuaril 2014 vastu resolutsiooni 2136 (2014) Kongo Demokraatliku Vabariigi kohta. Nimetatud resolutsioonis nähakse ette täiendav erand relvi ja nendega seotud materjale käsitlevast meetmest ning muudetakse ÜRO Julgeolekunõukogu 31. märtsi 2008. aasta resolutsiooniga 1807 (2008) kehtestatud reisipiirangute ja rahaliste vahendite külmutamisega seotud nimekirja kandmise kriteeriume.
  (3)
  Teatavate meetmete rakendamiseks on vaja täiendavaid liidu meetmeid.
  (4)
  Otsust 2010/788/ÜVJP tuleks seega vastavalt muuta,
  ON VASTU VÕTNUD KÄESOLEVA OTSUSE:
  Artikkel 1
  Otsust 2010/788/ÜVJP muudetakse järgmiselt.
  1)
  Artikli 2 lõikesse 1 lisatakse järgmine punkt:
  „d)
  relvade ja igasuguste nendega seotud materjalide tarnimise, müümise või üleandmise suhtes või nendega seotud tehnilise abi või koolituse andmise suhtes, mis on ette nähtud üksnes Aafrika Liidu piirkondliku rakkerühma toetamiseks ja kasutamiseks selle poolt.”
  2)
  Artikkel 3 asendatakse järgmisega:
  „Artikkel 3
  Artikli 4 lõikega 1 ja artikli 5 lõigetega 1 ja 2 ette nähtud piiravad meetmed kehtestatakse järgmiste sanktsioonide komitee poolt kindlaks määratud isikute ja vajaduse korral üksuste suhtes:
  -
  isikud või üksused, kes rikuvad artiklis 1 osutatud relvaembargot ja seotud meetmeid;
  -
  Kongo Demokraatlikus Vabariigis tegutsevate võõramaiste relvastatud rühmituste poliitilised ja sõjaväelised liidrid, kes takistavad nendesse rühmitustesse kuuluvate võitlejate desarmeerimist ja vabatahtlikku repatrieerimist või ümberasustamist;
  -
  Kongo relvastatud rühmituste, sealhulgas väljastpoolt Kongo Demokraatlikku Vabariiki abi saavate relvastatud rühmituste poliitilised ja sõjaväelised liidrid, kes takistavad nende võitlejate osalemist desarmeerimis-, demobiliseerimis- ja reintegreerimisprotsessis;
  -
  Kongo Demokraatlikus Vabariigis tegutsevad isikud või üksused, kes kohaldatavat rahvusvahelist õigust rikkudes värbavad või kasutavad lapsi relvastatud konfliktides;
  -
  Kongo Demokraatlikus Vabariigis tegutsevad isikud või üksused, kes on seotud laste või naiste relvastatud konfliktides sihtmärgiks võtmise, sealhulgas tapmise ja sandistamise, vägistamise ja muu seksuaalse vägivalla, inimröövide, sunniviisiliselt ümberasustamise ning koolide ja haiglate vastaste rünnakute kavandamise, juhtimise või nendes osalemisega;
  -
  isikud või üksused, kes takistavad juurdepääsu humanitaarabile või selle jagamist Kongo Demokraatlikus Vabariigis;
  -
  isikud või üksused, kes toetavad ebaseadusliku loodusressurssidega (sealhulgas kulla või eluslooduse ja selle saadustega) kauplemise kaudu relvastatud rühmitusi Kongo Demokraatlikus Vabariigis;
  -
  isikud või üksused, kes tegutsevad nimekirja kantud isiku nimel või tema juhendamisel või nimekirja kantud isiku või üksuse omandis oleva või tema poolt kontrollitava üksuse nimel või juhendamisel;
  -
  isikud või üksused, kes kavandavad, juhivad või sponsivad rünnakuid ÜRO stabiliseerimismissiooni (MONUSCO) rahuvalvajate vastu Kongo Demokraatlikus Vabariigis või osalevad nendes;
  -
  isikud või üksused, kes toetavad rahaliselt, materiaalselt või tehnoloogiliselt nimekirja kantud isikut või üksust või pakuvad talle või tema toetamiseks kaupu või teenuseid.
  Asjaomased isikud ja üksused on loetletud lisas.”
  Artikkel 2
  Käesolev otsus jõustub Euroopa Liidu Teatajas avaldamise kuupäeval.
  Brüssel, 17. märts 2014